Kasper Kusk er ifølge avisen Voetbal International ude i mindst en måned.

Kasper Kusk skiftede i sommer fra AaB til hollandske Twente. Her har han fået masser af spilletid, men nu er nordjyden blevet skadet. Det hollandske medie Voetbal International skriver, at Kasper Kusk er løbet ind i en knæskade, og at den tidligere AaB-spiller kan forvente en pause på minimum en måned. Avisen skriver, at Kusk allerede pådrog sig skaden tilbage i slutningen af august i kamp mod Feyenoord. Efterfølgende drog Kusk til landsholdlejren, hvor han angiveligt stadig kunne mærke til skaden. Kasper Kusk har endnu sit første officielle mål for Twente til gode.